CELEX: C2004/262/75
Language: fi
Date: 2004-10-23 00:00:00
Title: Asia T-301/04: Clearstream Banking Aktiengesellscahftin ja Clearstream International société anonyme Luxembourgin 28.7.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/39
            
         Clearstream Banking Aktiengesellscahftin ja Clearstream International société anonyme Luxembourgin 28.7.2004 Euroopan yhteisöjen komissiota vastaan nostama kanne
   (Asia T-301/04)
   (2004/C 262/75)
   Oikeudenkäyntikieli: saksa
   Clearstream Banking Aktiengesellschaft, Frankfurt am Main, ja Clearstream International société anonyme Luxembourg, Luxemburg, ovat 28.7.2004 nostaneet Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajat ovat asianajajat Horst Satzky ja Bernhard M. Maassen.
   Kantajat vaativat, että ensimmäisen oikeusasteen tuomioistuin
   
               —
            
            
               kumoaa kantajille osoitetun asiassa COMP/38.096 2.6.2004 tehdyn komission päätöksen, joka koskee 1) määräävän markkina-aseman väärinkäytön toteamista ja 2) velvoittamista tietyistä toimenpiteistä pidättäytymiseen.
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio katsoo riidanalaisessa päätöksessä, että kantajat ovat rikkoneet EY 82 artiklaa. Komission käsityksen mukaan kantajat ovat käyttäneet väärin määräävää markkina-asemaa, koska ne ovat lähes kahden vuoden ajan kieltäytyneet tarjoamasta Euroclear Bank S.A.lle (EB) niin sanottuja primäärejä selvitys-ja maksupalveluja Saksassa rekisteröityjen osakkeiden osalta ja harjoittaneet yli viiden vuoden ajan hintasyrjintää EB:tä kohtaan selvitys- ja maksupalveluiden osalta.
   Kantajat kiistävät tämän syytöksen ja vaativat päätöksen kumoamista. Kantajien pääasiallinen kanneperuste kohdistuu komission väitteeseen siitä, että kantajalla Clearstream Banking AG:lla (CB) on määräävä asema relevanteilla markkinoilla.
   Kantajat väittävät, että CB:n ja EB:n väliset neuvottelut Saksassa rekisteröityjen osakkeiden arvopaperikaupan käsittelystä eivät kestäneet väitettyä lähes kahta vuotta, vaan korkeintaan yhdeksän kuukautta. Tämän ajan pituus johtuu kantajien mukaan EB:stä, ei CB:stä. CB:llä ei missään vaiheessa ollut intressiä saati sitten aikomusta evätä EB:ltä niitä palveluja, joita se tarjoaa muille asiakkaille.
   Kantajat väittävät edelleen, että neuvotteluissa ei voitu jättää ottamatta huomioon sitä, että Saksassa rekisteröityjen osakkeiden arvopaperikaupan käsittelyllä ei ole minkäänlaista merkitystä CB:n ja EB:n välisen palvelujen vaihdon kannalta. Kantajat noudattivat hintoja laskiessaan periaatetta, jonka mukaan asiakkaita on kohdeltava yhdenvertaisesti. Niiden mukaan EB ei ole rinnastettavissa siihen asiakasryhmään, jota komissio on käyttänyt syrjintäväitteensä perustana.
   Kantajat väittävät myös, että komissio ei ole missään vaiheessa väittänyt, että Clearstream International S.A. Luxembourg (CL) oli määräävässä markkina-asemassa oleva yritys. Jo yksin siitä syystä se ei ole voinut väärinkäyttää määräävää markkina-asemaa. Lisäksi objektiivisesti katsoen relevantit markkinat oli päätöksessä määritelty epäasianmukaisesti. Kantaja katsovat, että ero, jonka komissio teki primäärien ja sekundääristen käsittelypalvelujen välillä, ei ole asiallisesti perusteltu ja on jopa ristiriitainen. Kantajien mukaan on vain yhdet ainoat objektiivisesti katsoen relevantit selvitys- ja maksupalvelujen markkinat. Niiden mukaan CB ja CI eivät ole EY 82 artiklan normiaddressaatteja. Päätös on joka tapauksessa kumottava sen vuoksi, että markkinat on määritelty virheellisesti, mistä seuraa, että määräävää markkina-asemaa ei ole.